**FARSKÉ OZNAMY – filiálky NEMČICE // Farnosť Topoľčany**

**Slávnosť všetkých svätých**

(31. týždeň v cezročnom období: 1.11. – 7.11.2020)

▪ **Liturgický kalendár:**

*Pondelok*: Spomienka na všetkých verných zosnulých

*Streda*: Sv. Karola Borromenského, biskupa (*na našom ľavom bočnom oltári*)

*Piatok*: O najsvätejšom Srdci Ježišovom, votívne (*1. piatok*)

*Sobota*: O preblahoslavenej Panne Márii, votívne (*1. sobota*)

*Nedeľa*: 32. nedeľa cez rok

▪ Zajtra v pondelok 2.11. je *Spomienka na všetkých zosnulých*. Každý zo svojho miesta – napriek obmedzeniam – má možnosť zosnulým venovať svoju modlitbu a vyprosovať im večnú spásu a „ľahké odpočívanie“. Pripravujeme pre vás zajtra **v pondelok 2.11. o 18.30 hod. v priamom prenose živé vysielanie sv. omše** z nášho kostola, ktorá bude spojená i „s dušičkovou pobožnosťou“ za zosnulých. (*Keďže však všetci zo zainteresovaných musíme absolvovať dnes popoludní testovanie, oznam o tomto prenose bude zverejnený až dnes večer v prípade negatívnych výsledkov.*)

▪ Na farskej webovej stránke v sekcii Archív sme zverejnili hroby kňazov na našich cintorínoch, ako i menoslovy kaplánov od r. 1957 a farárov od vzniku farnosti.

▪ Katolícki biskupi Slovenska vyhlásili v čase od piatka 30.10. do 18.12.2020, aby sa piatkový pôst obetoval za odvrátenie pandémie koronavírusu.

▪ Dnes pri sv. omšiach v Nitrianskej diecéze sa mala konať zbierka na Kňazský seminár sv. Gorazda v Nitre. Nakoľko pre súčasnú pandemickú situáciu to nie je možné, dávame dobrodincom, priaznivcom a podporovateľom tejto vznešenej inštitúcie, ktorá zabezpečuje kňazský dorast pre tri diecézy Slovenska, možnosť online zbierky, kde môžete poslať svoj dobrovoľný príspevok. Číslo bankového účtu kňazského seminára je: **VÚB – SK02 0200 0000 0035 4457 2553**. Bohoslovci a predstavení seminára dobrodincom vopred ďakujú za všetky ich materiálne a finančné dary a pamätajú na nich všetkých vo svojich modlitbách. A zvlášť pre našu Farnosť Topoľčany a jej veriacich by osobitne nám mala byť blízka táto podpora, nakoľko na čele ako rektor kňazského seminára v Nitre je v súčasnosti môj ctihodný predchodca, ktorý dlhé roky obetavo pôsobil v tejto farnosti. Ak sa dá, podporme ich!

▪ V uplynulom týždni na kvety, kostol a misie bolo priamo na účet farnosti poslaných 3x20; 50; 70 a 100,- €. Dobrodincom úprimne ďakujeme za ich pozornú podporu a ďakujeme rovnako všetkým, ktorí zabezpečujú online bohoslužby, vrátane technickej a organovej podpory, p. kaplánom i médiám Axalnetu, Rádiu Topoľčany a Televízii Central. V mene všetkých poslucháčov a divákov vyjadrujeme im poďakovanie a vážime si ich podporu a spoluprácu! Osobitné vyjadrenie vďačnosti adresujeme a posielame všetkým osobám odberových tímov po celom Slovensku a všetkým, ktorí víkendové testovanie prakticky zabezpečovali. Vďaka im za ich čas, obetavú prácu a osobné nasadenie pre spoločné dobro, zdravie a blaho nás všetkých!